《柏梁体简龚少益》
宋代·王迈

青山四面画图张，溪流月下鸣汤汤。
山之下兮水之旁，有人结茅作书堂。
诵声洒洒流琳琅，使我一听乐洋洋。
应问谁为师匠良，风流相种如龚郎。
天孙付以锦绣肠，一挥十纸烂成章。
上与奎宿争光芒，器成未售此焉藏。
吁嗟无地堪翱翔，尘缨自濯歌沧浪。
床头金尽羞悭囊，山鬼吹灯夜恓惶。
蚊雷聚噪肆颉颃，仗剑起舞涕泗滂。
劝君停剑无庸伤，时平贤路如康庄。
鸾凤引喙鸣高岗，时危此道隘且荒。
横宝在道暗无光，运行如此休慨慷。
男儿立身当自强，精金须经百炼刚。
膜外荣枯等秕糠，惟忠惟孝不可忘。
请君倾耳听柏梁，谓余不信来对床。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。